Yngve Kvistad, kommentator i VG, har skrevet flere bøker om Italia og har tidligere fulgt flere italienske rettssaker.
– En gjennomsnittlig rettssak i Italia varer i 11 år før den har vært gjennom alle tenkelige rettsinstanser. Etter at saken er avsluttet kan mulla Krekar være så gammel at han ikke kan sone en dom i italiensk fengsel, sier Kvistad og vektlegger:
– Å si at en er dømt i en italiensk rettssak kan man ikke si før det har gått mange år.
– Er det spesielt at mulla Krekar ikke selv er til stede i sin egen rettssak?
– Nei, det er ikke rart. Det er lagt til rette for at det skal være mulig, fordi Italia har gjennomført lange rettsprosesser i de store mafiasakene, der straffeprosessene har blitt gjennomført mens mafiatoppene har vært på rømmen, forteller han.
– Så lenge saken ikke er avsluttet og saken er anket, så kan ikke mulla Krekar utleveres. De som nå vil juble for at mulla Krekar endelig kan utleveres må la jubelen vente på seg.
Italienske myndigheter anklager ham for å lede et terrornettverk kalt Rawti Shax med tilknytning til ekstremistgruppen IS.